作者:李頻
標題:長安書懷投知己
內容:所學近雕蟲，知難謁至公。徒隨眾人後，擬老一生中。間歲家書到，經荒世業空。心懸滄海斷，夢與白雲通。玉漏聲連北，銀河氣極東。關門迢遞月，禁苑寂寥鴻。地廣身難束，時平道獨窮。蕭條苔長雨，淅瀝葉危風。久愧幹朝客，多慚別釣翁。因依非不忝，延薦況曾蒙。與善應無替，垂恩本有終。霜天搖落日，莫使逐孤蓬。